МИНИСТЕРСТВО ЗА ТРУД И СОЦИЈАЛНА ПОЛИТИКА

ПРЕДЛОГ

НА

ЗАКОН ЗА ПРАКТИКАНСТВО

Скопје, септември 2018 година

ВОВЕД:

I.ОЦЕНКА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ

Практикантската работа во изминатиот период во Република Македонија главно е вклучена како дел од годишните оперативни програми и мерки за вработување, која има за цел да ги подобри вештините и квалификациите на невработените лица за нивна поуспешна интеграција на пазарот на трудот.

На ниво на Европска унија, невработеноста кај младите лица остана еден од најгорливите проблеми за значителен број на земји членки.Европската комисија поради што во изминатиот период активно го разгледуваше прашањето на практиканската работа, особено од аспект на намалување на невработеноста кај младите лица. Во рамките на Европа 2020- Стратегија за паметен, оддржлив и инклузивен развој, Европската комисија се обврза да воведе “ Рамка за вработување на младите “којашто опфаќа политики што имаат за цел да се намали стапкат на невработеноста кај младите, која треба да промовира помеѓу земјите –членки и социјалните партнери влез на младите луѓе на пазарот на трудот преку учење занаети, пракса или друго работно искуство.

Во 2013 година, Советот на Европската унија донесе Препорака за воспоставување на т.н. Младинска гаранција со која што здемјите членки на Европската унија се посветија да осигураат дека сите млади лица под 25 години ќе добијат квалитетна понуда за вработување, континуирано образование, учење занаети или пракса во рок од 4 месеци невработеност или од завршување на формалното образование.

Имајќи го во предвид проблемот со невработеноста на младите во Република Македонија, и добрите пракси во земјите членки на Европската унија во имплементација на Младинската гаранција, истата за прв пат се пилотира во 2018 година во 3 општини ( Скопје, Гостивар и Струмица), а од 2019 година ќе се имплементира на нивио на целата држава.

Покрај тоа Советот на Европската унија во 2014 година усвои Препорака за “Рамка за квалитет на практиканството “.

Во повеќето земји, мерките за младите лица се насочени кон младите луѓе кои имаат завршено средно и универзитетско образование сѐ со цел да им се помогне околу нивното прво вработување пред да останат невработени на долг рок. Таквите програми најчесто се координирани од страна на националните агенции за вработување, понекогаш во соработка со други институции и овластени организации.

 Со цел да се согледа потребата од законската и институционална рамка на практиканството во Република Македонија, со финансиска поддршка на УСАИД во рамките на Проектот – Партнерство за подобра бизнис регулатива, се подготви Компаративна студија со анализа во врска со практиканството во повеќе европски држави и во Република Македонија.

 Во реализација на проектот учествуваа стопанските комори, социјалните партнери и преставници на невладиниот сектор.

 Со цел анализата да ги одрази потребите и оправданоста на уредување на практиканската работа во Република Македонија, се спроведе и анкете на репрезентативен примерок во која беа опфатени лицата кои имаат реализрано практична работа, работодавачите каде истата е реализирана и студентите. Покрај то направени се и интервјуа со цел да се согледаат ставовите и мислењата вклучувајќи ги коморите , бизнис заедницата и др.

 Анализата покажа дека регулативата во однос на практиканството на ниво на Европска унија е речиси целосно фокусирано на млади лица во насока на нивно полесно интегрирање на пазарот на трудот и овозможување да се стекнат со професионално искуство. Во однос на лицата надвор од образовниот процес, системот на регулатива во регионот е ограничена на невработените лица кои што се регистрирани од агенциите за вработување и кои што добиваат бенефиции за невработеност. Во некои држави, како што е Германија, Данска, Естонија, Велика Британија, Ирска, практиканството вон образовниот систем ( на отворен пазар на трудот) не е детално уреден со закон но се применува како механизам во пракса,

Искуствата на земјите анализирани во студијата покажаа дека пристапот е различен, односно прашањето на практиканската работа е дел од посебни законски прописи, активни програми за вработување и сл., меѓутоа во најголем број на случаи се одвива преку имплементација на активни програми за вработување.

Мерките за практиканска работа во Македонија, во изминатиот период се покажаа многу успешни. Евалуациите покажаа дека тие ја зголемуваат вработливоста кај лицата кои имаат практична работа, и им помагаат во стекнување на технички вечтини, а воедно во значителен број води кон дирекно последователно вработување или вработување по неколку месеци по завршување на практичната работа. Така, согласно Оперативниот план за активни програми и мерки за вработување и услуги на пазарот на трудот за 2017 година, со Програмата за практиканство беше планирано да се опфатат 1000 невработени лица. Интересот од страна на работодавачите беше значително поголем, односно 1.134 работодавачи аплицираа за ангажирање на 1.797 практиканти. Од вкупно 902 вклучените невработени лица во Програмата за практиканство, заклучно со 30.јуни 2018 година се вработени 455 лица, односно 50%.

Треба да се има во предвид дека бројот на опфатот на лицата со Оперативниот план за активни програми и мерки за вработување и услуги на пазарот на трудот е ограничен, поради ограничениот обем на средства кој се обезбедува, како и потребата за имплементација на други програми за други целни групи, а интересот на работодавачите и невработените лица е значително поголем ( планираниот опфат на невработени лица за 2018 година изнесува 1288). Во 2018 година аплицираа 1.159 правни субјекти за ангажирање на 1.738 невработени лица.

Ваквата состојба има правна празнина, односно пречка за ангажирање на практиканти надвор од Оперативниот план, со што се ограничува и бројот на невработените лицата кои би се стекнале со одредени практични искуства.

 Имајќи ги во предвид, компративните искуства, анализа на состојбите во Република Македонија за потребата од обезбедување на практична работа на лица без работно искуство, искажаните потреби на работдавачите од вработување на лица со практично искуство, во рамките на релизацијата на Проектот, се дефинира содржината на одредбите кои треба да ги содржи законот за практиканство со што ќе се даде можност за целосно искористување на потенцијалот на практичната работа, поголем број на млади невработени лица без практично искуство одреден временски период да реализираат практична работа во реални услови со што истите ќе бидат поконкурентни и ќе им помогне до полесно вклучување на пазарот на трудот.

Се смета дека законското уредување на ова прашање ќе им помогне на двете страни, односно и на невработените лица ио на работодавачите да ги реализираат своите цели – вработување на соодветен кадар преку обука за време на практична работа.

Од погоре наведените причини се наметна потребата од законско уредување на практиканската работа на младите лица, со што ќе се создаде законски основ за реализација на практична работа во одреден временски период под одредени услови.

II. ЦЕЛИ, НАЧЕЛА И ОСНОВНИ РЕШЕНИЈА

Со Закон се овозможува уредување на правна материја која се однесува на реализација на практиканска работа кај работоодавач.

III.ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОНОТ ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Спроведувањето на овој закон не предизвикува финансиски последици врз Буџетот на Република Македонија и другите јавни финансиски средства.

 IV. ОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИНОТ НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

За спроведување на овој закон, не се потребни дополнителни финансиски средства од Буџетот на Република Македонија .

**ПРЕДЛОГ НА**

**ЗАКОН ЗА ПРАКТИКАНТСТВО**

**I. Општи одредби**

**Предмет на Законот**

**Член 1**

Со овој закон се уредуваат постапката, начинот и условите за остварување на практикантството, правата и обврските на практикантот и на работодавачот кај кој се реализира практикантската работа, како и договорот за практикантска работа.

**Дефиниции**

**Член 2**

1. **Одделни изрази употребувани во овој закон го имаат следното значење:**

1, “Практикантство” е работна активност којашто вклучува компонента на работа преку учење и здобивање на практични работни вештини, која се реализира во ограничен временски период, со цел стекнување на практично и професионално искуство, за да се подобри вработливоста и да се помогне преодот кон редовно вработување.

Под практикантството не се подразбира вршење на приправнички стаж, волонтерски стаж и пробна работа согласно Законот за работните односи, како и обука, преквалификација и доквалификација, согласно Законот за вработувањето и осигурување во случај на невработеност.

2. “Практикантска работа” е ограничен период поминат на пракса на практикант кај работодавач.

3. “Практикант” е физичко лице кое обавува работна пракса кај работодавачот со цел да се стекне со практични знаења и вештини што ќе му помогнат да ја подобри вработливоста на пазарот на трудот.

Практикант согласно овој закон може да биде секое физичко лице државјанин на Република Македонија кое ги исполнува условите утврдени со овој закон.

4. “Работодавач” е правно и физичко лице, како и друг субјект (орган на државна власт, орган на единица на локалната самоуправа, подружница на странско друштво, дипломатско и конзуларно претставништво), кој вработува работници врз основа на договор за вработување;

5. “Ментор” во смисла на овој закон е лице вработено кај работодавачот кое е задолжено за организирање на практикантската работа иупатување и следење на практикантот за време на практикантската работа.

1. Употребуваните изразите практикант и работодавач во машки род, имаат неутрално значење и се однесуваат и за жени и за мажи.

**II. Услови и начин на вршење на практикантска работа**

**Член 3**

Практикантот согласно овој закон треба да ги исполнува следните услови:

* да не е во работен однос;
* да не е постар од 29 години и
* да има минимално стручно оспособување со траење од две години.

**Член 4**

Потребата од практикант работодавачот ја обезбедува по пат на јавен оглас, којшто содржи информации за можностите и условите на практикантската работа.

 **Член 5**

Работодавачот не смее да го стави практикантот во нееднаква положба заради расата, бојата на кожата, полот, возраста, здравствената состојба и инвалидност, религиозно, политичко или друго убедување, национално или социјално потекло, статус на семејството, имотна состојба, полова насоченост или заради други лични околности.

**Времетраење на практикантската работа**

**Член 6**

(1) Минимален период на траење на практикантска работа кај еден работодавач е еден месец, а максималниот период шест месеци.

(2) Едно лице може да обавува практикантска работа кај ист работодавач само еднаш.

**Бројот на практиканти**

**Член 7**

(1) Максималниот број на практиканти кои можат да реализираат практикантска работа кај еден работодавач во исто време, се определува според бројот на вработени на неопределено време во претходните три месеци пред ангажирање на практикантот кај работодавачот и тоа:

-од 1 до 5 вработени – еден практикант;

-од 6 до 10 вработени – до два практиканти;

-од 11 до 50 вработени – до три практиканти;

-од 51 до 150 вработени – до пет практиканти;

-од 151 до 250 вработени – до десет практиканти;

-од 251 до 500 вработени – до дваесет практиканти; и

-над 500 вработени – до триесет практиканти.

**(2).** За време на ангажирање на практикантот, работодавачот не може да го намали бројот на вработени на неопределено време, освен во случаите на остварување на право на пензија, смр или престанок на работниот однос поради вина и воља на работникот.

**Плаќање на практикантот**

**Член 8**

(1) Практикантот за време на практиканската работа кај работодавачот има право на месечен надоместок кој се исплаќа од страна на рааботодавачот.

(2) Висината на месечниот надоместок од став (1) на овој член се утврдува во нето износ за полно работно време во зависност од времетраењето на периодот на практикантската работа и тоа:

- 15% од просечната бруто месечна плата во Република Македонија, исплатена за претходната година, за практикантската работа до три месеци и

- за практикантската работа над три месеца, надоместокот се исплатува во висина на минималната нето плата , утврдена согласно закон.

(3) Доколку практикантската работа, согласно договорот, се реализра во период пократок од полното работно време, надоместокот ќе се пресметува пропорционално на времетраењето на практикантската работа.

(4) Во случај на отсуство од работа по било кој основ, освен одмор за време на работа, празници утврдени со закон, надоместоокот ќе се исплаќа пропорционално на времето поминато на практиканска работа.

(5) Надоместокот за практикантската работа на практикантот, работодавачот е должен да го исплати најдоцна до до 15-ти во тековниот месец за претходниот месец.

**III. Права и обврски на практикантот и работодавачот**

**Член 9**

Практикантот за времетратење на практикантската работа има право:

* во писмена форма да го добие описот на целите, задачите и процесот на практикантството пред да го склучи договорот за практикантство;
* да биде запознаен со условите за работа и опасностите поврзани со работата за време на практикантството, пред започнување на истото;
* да биде запознаен со општите акти на работодавачот,;
* на дневен и неделен одмор исто како вработените кај работодавачот согласно општите прописи за работни односи;
* на платен одмор- во траење од два работни дена месечно, доколку работи со полно работно време или еден работен ден месечно доколку работи со неполно работно време;
* на надоместок од член 8 од овој закон;
* надомест на трошоци за службени патувања или други надоместоци и доколку настанале во текот на обавувањето на практиканската работа.

**Член 10**

Практикантот за време на практикантската работа е должен**:**

* да потпише договор за практикантство со работодавачот, пред започнувањето со практикантската работа ;
* да работи во согласност со закон, договорот за практикантство и општите акти на работодавачот со кои претходно е запознаен;
* да учествува во обуката и посветено да работи на доверените задачи;
* да користи средства за заштита при работа, согласно прописите за заштита при работа;
* да го извести работодавачот за болест или други причини за привремена или трајна спреченост за вршење на практиктикантската работа;
* да ги чува доверливите податоци, односно класифицираните информации на работодавачот, со кои е запознаен во текот на практикантската работа;
* да го извести работодавачот за штетни последици за кои е запознаен дека можат да настанат за него, за трети лица или за работодавачот. Доколку практикантот претходно го известил работодавачот за спомнатите штетни последици, истиот нема да има одговорност за направената штета.

Практикантот кој, намерно или поради груба небрежност, го оштети имотот на работодавачот за време на спроведувањето на практикантската работа, е должен да му ја надомести штетата на работодавачот, во согласност со одредбите на Законот за облигациони односи. и

По завршување на практикантската работа, практикантот е должен во рок од 10 работни дена по приемот на електронски формулар за евалуација од Агенцијата за вработување на Република Македонија ( во натамошниот текст: АВРМ), истиот да го пополни.

**Член 11**

(1)Работодавачот е должен:

* да објави јавен оглас за практикантство на својата интернет страна и/или на интернет страната на АВРМ или друг јавен медиум;
* да ги утврди очекуваните цели за ангажирање на практикантот, задачите и процесот на практикантската работа, кои треба да бидат јавно достапни на заинтересираните кандидати во огласот за практикантска работа ;
* да изврши избор на кандидати кои аплицирале за практикантска работа;
* да потпише договор за практиканство со избраниот кандидат;

-да обезбеди одговорно лице - ментор за континуиран надзор на практикантот, кој ќе ја организира практиканската работа , ќе го следи напредокот на практикантот и ќе осигура остварување на целите за учење и практикантство;

* да обезбеди надзор над работата на практикантот од страна на менторот и да не дозволи самостојно работење на практикантот;
* да обезбеди оптимални услови за работа и материјали и средства за извршување на практикантската работа;
* да му издаде на практикантот потврда за стекнатите знаења, вештини и компетенции, како и опис на практиканската работа и нејзиното времетраење, во рок од осум работни дена од завршување на практикантската работа;
* редовно да му го исплаќа надоместокот утврден во договорот за практиканство);
* да плати персоналниот данок на исплатената сума од надоместокот;
* работодавачот не може да му наложи на практикантот да работи задачи кои не се опишани во договорот за практикантство ;
* да обезбеди средства за заштита при работа, доколку за работното место на кое се врши практиканската работа е пропишано да се користат;
* да обезбеди тајност на личните податоците и заштита на приватноста на практикантот;
* на сопствен трошок да обезбеди осигурување од професионални болести и повреди на работното место за време на практиктиканската работа; и

(2)Работодавачот не може на практикантот да му наплаќа трошоци за обука, трошоци за превоз, работни материјали и слични работи поврзани со вршењето на пракантската работа .

**IV. Договор за практикантство**

**Член 12**

(1) Односите, правата и обврските помеѓу практикантот и работодавачот се регулираат со договор за практикантство. Работодавачот е должен да склучи договор со практикантот во писмена форма, кој треба да биде потпишан од двете страни, пред започнувањето на практикантската работа.

(2) Договорот за практиканство за лице помладо од 18 години го потпишуваат практикантот, неговиот родител/старател и работодавачот;

 (3) Договорот за практиканство може да биде потпишан на полно работно време или неполно работно време, согласно потребите и волјата на договорните страни.

(4) Договор за практиканство не може да се склучи за да се замени постојно работно место, за кое може да се склучи договор за вработување, односно практикантот не може да обавува редовни работни обврски и да биде интегриран во работната структура на работодавачот.

(5) Со склучување на договорот за практиканство, практикантот не ги губи правата по основ на невработеност, согласно прописите за вработување и осигурување во случај на невработеност и правата по основ на социјална заштита, утврдени согласно прописите од социјалната заштита.

(6) Работодавачот има обврска секој склучен договор за практикантска работа да го пријави во АВРМ.

**Содржина на договорот за практикантска работа**

**Член 13**

(1) Договорот за практикантска работа содржи:

1.Податоци за договорните странките, име и презиме на практикантот, матичен број, година на раѓање, адреса на живеалиште;односно на престојувалиште; телефон; електронска адреса; вид и степен на образование на практикантот; име и презиме на овластено лице, број на вработени кај работодавачот; дејност на работодавачот;

2. Полн и скратен назив на работодавачот, ЕМБ, година на основање, име и презиме на овластено лице, град, адреса на правното лице, основна дејност, број на вработени,

3.Датум и место на склучување на договорот.

4. Почетен и краен датум на практикантската работа.

5.Опис на целите и процесот на здобивање на практични знаења и вештини на практикантот.

6.Предмет на практикантството - опис на работните задачи на кои ќе работи практикантот.

7.Опис на местото на работа, условите за работа и можните опасности за практикантот.

8.Висина на месечниот надоместок кој ќе му биде исплаќан на практикантот во нето износ согласно член 8 став (2) од овој закон.

9. Обврска за осигурување на практикантот од повреди на работно место и осигурување на работодавачот од направени штети од страна на практикантот.

10. Распоред на дневно и неделно работно време и број на работни часови.

11.Обврска за чување на деловна тајна од страна на практикантот, и

12. Обврска на работодавачот за издавање на потврда за стекнати знаења и вештини на практикантот.

**Престанок на договорот за практиканство**

**Член 14**

(1) Договорот за практикантство престанува:

* со истекот на рокот за кој е склучен договорот;
* со спогодбено раскинување;
* при намалување на бројот на вработени лица на неопределено време кај работодавачот од неоправдани причини, за време на ангажирани практиканти или
* со вработување на практикантот.

(2) Практикантот може да го раскине договорот пред да истече времето за кое е склучен, со писмена изјава без обврска за наведување на причината за раскинување на договорот.

(3) Работодавачот може да го раскине договорот за практиканство:

* со престанување на потребните услови за практикантска работа;
* кога ќе констатира дека практикантот не ги исполнува договорените обврски или
* со вработување на практикантот.

(4) Договорната страна е должна писмената изјава за раскинување на договорот за практикантска работа да ја достави до другата договорна страна, во рок од најмалку пет дена пред раскинувањето на договорот.

(5) Доколку договорот за практиканство се раскине пред истекот на рокот за кој е склучен, во рок од три дена работодавачот е должен да ја извести АВРМ.

**V. Евиденција, следење и оценка на практикантската работа**

**Член 15**

Работодавачот е должен да води евиденција на работните часови на сите практиканти, на ист начин како за вработените кај работодавачот.

**Евиденција на договорите за практиканство**

**Член 16**

(1) АВРМ води евиденција за договорите за практикантска работа што се евидентираат и чуваат во електронски Регистар за практикантска работа.

(2) Формата, содржината на системот за евиденција, следењето и известувањето за практиканската работа, ќе ги пропише министерот надлежен за работите од областа на трудот.

(3) Во рок од 10 дена од завршување на практикантската работа, на електронска адреса на практикантот АВРМ му доставува електронски образец за евалуација, чија форма и содржина ќе ја пропише министерот надлежен за работите од областа на трудот.

**Член 17**

За прашањата кои ќе произлезат од практикантската работа, а кои не се уредени со овој закон, се применуваат одредбите од Законот за облигационите односи.

**Надзор**

**Член 18**

1. Надзор над спроведување на одредбите од овој закон врши Министерството за труд и социјална политика.
2. Инспекциски надзор врши Државниот инспекторат за труд, преку инспекторите за труд.

**VI. Порамнување, едукација и прекршочни одредби**

**Порамнување**

 Член 19

Доколку при вршење на инспекциски надзор над примената на овој закон се утврди повреда која е пропишана како прекршок со овој закон, од страна на овластеното службено лице задолжително ќе му се понуди постапка за порамнување на сторителот на прекршокот согласно Законот за прекршоци.

**Едукација**

Член 20

 (1) Доколку при вршењето на инспекциски надзор инспекторот на трудот утврди дека е сторена неправилност од членот 19 ( став 1, алинеја 1, 2 и 3), 11,14 ( став 2), и 15, е должен да состави записник, во кој ќе ја утврди сторената неправилност, со укажување за отстранување на утврдената неправилност во рок од осум дена и со истовремено врачување на покана за спроведување на едукација на лицето или работодавачот каде е утврдена неправилноста при вршењето на инспекцискиот надзор.

(2) Формата и содржината на поканата за едукација, како и начинот на спроведување на едукацијата ги пропишува министерот надлежен за работите од областа на трудот.

(3) Едукацијата ја организира и спроведува Државниот инспекторат за труд, во рок не подолг од осум дена од денот на спроведувањето на инспекцискиот надзор.

(4) Едукацијата може да се спроведе за повеќе утврдени исти или истородни неправилности, за еден или за повеќе работодавачи.

(5) Доколку во закажаниот термин лицето или работодавачот над кој се спроведува едукацијата, не се јави на едукацијата, ќе се смета дека едукацијата е спроведена.

(6) Доколку лицето или работодавачот над кој се спроведува едукација се јави на закажаната едукација и истата ја заврши, ќе се смета дека е едуциран по однос на утврдената неправилност.

(7) Доколку инспекторот на трудот при спроведување на контролниот надзор утврди дека се отстранети утврдените неправилности од ставот (1) на овој член, донесува заклучок со кој ја запира постапката на инспекциски надзор.

(8) Доколку инспекторот на трудот при спроведување на контролниот надзор утврди дека не се отстранети утврдените неправилности од ставот (1) на овој член, поднесува барање за поведување на прекршочна постапка пред прекршочната комисија.

(9) Државниот инспекторат за труд води евиденција за спроведената едукација, на начин пропишан од министерот надлежен за работите од областа на трудот.

**Прекршочни одредби**

Член 21

(1) Глоба во износ од 1.500 евра во денарска противвредност ќе му се изрече за прекршок на правното лице ако:

 - склучи договор за практиканство спротивно на член 3;

- обезбеди практикант спротивно на член 4;

- времетратењето на практиканската работа е спротивна на член 6

- бројот на практиканти кои може да реализираат практикианска работа не е во согласност со член 7, став (1);

Го намали бројот на вработени на неопределено време , освен во случај на остварување на право на пензија , или престанокот е по вина и воља на работникот ( член 7 став (2)) ;

- не му овбезбеди на практикантот месечен надоместок во нето износ за полно работно време за извршена практична работа согласно член 8 став (2) ;

- доколку не му обезбеди на практикантот право на месечен надоместок во нето износ за пократко од полното работно време, одмор за време на работа, и празници утврдени со закон за извршена практиканска работа (согласно член 8, став (3) и (4)) ;

- на практикантот не му овозможи користење на правата за извршена практиканска работа согласно овој закон ( член 9) ;

- работодавачот постапи спротивно на обврските согласно овој закон ( член 11) ;

- овозможи практиканска работа без договор за практиканство во писмена форма, овозможи практиканство на лице помладо од 17 години со договор за практиканство непотпишан од практикантот или родител или старател, овозможи со договор за практиканство да се замени постојно работно место, и не го пријави склучениот договор за практиканство во АВРМ (член 12, став 1, 2, 3, 4, и 6) ;

- склучи договорот за практиканска работа без да ги содржи елементите од овој закон (член 13) ;

- оневозможи предвремено раскинување на договорот за практиканство по писмена изјава на практикантот и за ракинувањето на договорот за практиканство не ја извести писмено АВРМ (член 14, став (2) и( 5)),

- не води евиденција за работните часови на сите практиканти согласно овој закон (член 15),

(2). Глоба во износ од 500 евра во денарска противвредност ќе му се

изрече за прекршокот од ставот 1 на овој член на одговорното лице во правното лице. .

**Глоба за овластено службено лице**

Член 22

Глоба во износ од 50 до 100 евра во денарска противвредност ќе му се изрече за прекршок на овластеното службено лице од органот кој ја води постапката и надлежниот јавен орган од кој се побарани доказите и податоците ако:

- не води евиденција за договорите за практиканска работа и не ги чува согласно овој закон (член 16, став1)

Член 23

За прекршоците утврдени во членовите 20, од овој закон прекршочна постапка води и прекршочна санкција изрекува прeкршочниот орган – Прекршочна комисија, во рамките на министерството надлежно за работите од областа на трудот.

**Одмерување на казна**

Член 24

Одмерувањето на висината на глобата за правното лице се врши согласно Законот за прекршоците.

**VII. Преодни и завршни одредби**

**Член 25**

Подзаконските прописи предвидени со овој закон ќе се донесат во рок од три месеци од денот на влегувањето во сила на овој закон.

**Член 26**

Овој закон влегува во сила осмиот ден од денот на објавување во “Службен весник на Република Македонија”.

ОБРАЗЛОЖЕНИЕ НА ПРЕДЛОГ НА ЗАКОНОТ

I.ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ НА ЗАКОНОТ

Со општите одредби од законот се дефинира предметот на истиот, односно со членот 1 е предвидено со законот да се уреди постапката, начинот и условите за остварување на практикантството, правата и обврските на практикантот, на работодавачот кај кој се реализира практикантската работа и договорот за практикантска работа.

Со членот 3 е предвидено практикант да може да биде невработено лице на возраст до 29 години.

Потребата од практикант работодавачите ќе ја обезбедуваат со објавување на јавен оглас ( член 4) , во кој треба да бидат содржани информации за можноста и условите за практиканство.

 Со членот 6 се дефинира миннималниот и максималниот период на практиканство и тоа од 1 до 6 месеци, при што се предвидува еден практикант да може да обавува практиканска работа само еднаш кај ист работодавач ( став 2).

Со членот 7 определен е максималниот број на практиканти кај работодавачите и тоа во зависност од бројот на вработените на неопределено работно време кај работодавачот во претходните три месеци пред ангажирање на практикантот. При тоа, со ставот 2 се предвидува работодавачот да не го намали бројот на вработени на неопределено време, освен во случај на оставрување на право на пензија, вина и воља на работникои и во случај на смрт.

 Законот предвидува обврска за плаќање на надоместок за време на практикантската работа на практикантот од страна на работодавачот и тоа во висина од 15% од просечната бруто плата во Републиката исплатена во претходната година, за практикантска работа до 3 месеци ( член 8, став 2 алинеја 1). Доколку практиканската работа се рееализира подолго од 3 месеци, а најмногу до 6 месеци, месечниот надоместок кој треба да го исплати работодавачот на практикантот треба да биде во висина на минималната нето плата утврдена со закон (член 8, став 2, алинеја 2).

Со Законот се утврдени и правата и обврските на практикантот и работодавачот. Имено, со членот 9 од Законот предвидени се правата на практикантот за време на практикантската работа, а со членот 10 обврските.

 Со членот 11 утврдени се обврските на работодавачот.

 Со членот 12 е предвидено дека за ангажирање на практикант кај работодавачот мора да има потпишан договор за практикантство пред да се започне со практикантска работа, во кој ќе се уредат односите, правата и обврските помеѓу страните ( став 1). Со ставот 2 од истиот член се предвидува доколку се склучи договор со лице помладо од 18 години, договорот да го потпише и родителот, односно старателот на практикантот. Договорот за практикантство може да биде склучен за полно или работно време пократко од полното работно време, во зависност од вољата и потребите на двете страни ( став 3). Со ставот 4 се забранува склучување на договор за практикантство за замена на постојно работно место, а за време на практиканската работа практикантот не ги губи правата по основ на невработеност и правата од областа на социјална заштита утврдени и стекнати согласно закон. Работодавачот има обврска секој склучен договор да го пријави во Агенцијата за вработување на РМ.

 Со членот 13 се пропишува содржината на договорот за практикантство, односно сите наведени елементи од овој член треба да бидат содржани во договорот за практикантската работа.

 Со Законот ( член 14) се предвидени и условите кога може да престане договорот за практикантство ( став 1), како од страна на практикантот (став 2), така и од страна на работодавачот (став 3), при што секоја од страните имаат обврска да достават писмена изјава за раскинување на договорот во рок од 5 дена пред да го раскинат (став 4). Во случаите кога договорот се раскинува пред истекот на времето за кое е склучен, работодавачот има обврска во рок од 3 дена да ја извести Агенцијата за вработување на РМ.

 Со членот 15 од законот е предвидено работодавачот да води електронска евиденција за практикантите, на ист начин како за останатите вработени.

 Агенцијата за вработување на РМ води електронски регистер на договорите за практикантска работа.

 Со Законот се предвидени и прекршочни одредби, како и постапка за едукација

(од член 20 до 24).

II.МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Решенијата содржани во Предлогот на Закон за практиканство, се меѓусебно поврзани со одделни одредби кои се однесуваат на правата од работен однос.

III. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

Со Предлогот на Закон за практиканство, ќе се овозможи непречено стекнување на практично искуство на невработените лица, зголемување на нивните вештини и полесно вклучување на пазарот на трудот и создавање на можности и услови на работодавачот за вработување на лица со практично искуство кои имаат одредени вештини и знаења за одредени работи и работни задачи.